SL Uradni list Evropske unije L 197/23

UREDBA KOMISIJE (ES) št. 709/2008

z dne 24. julija 2008

o določitvi podrobnih pravih za izvajanje Uredbe Sveta (ES) št. 1234/2007 glede medpanožnih organizacij in sporazumov v sektorju tobaka

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 1234/2007 z dne 22. oktobra 2007 o vzpostavitvi skupne ureditve kmetijskih trgov in o posebnih določbah za nekatere kmetijske proizvode (Uredba o enotni SUT) (1) in zlasti členov 127 in 179 v povezavi s členom 4 Uredbe,

ob upoštevanju naslednjega:

(1) Uredbo Sveta (EGS) št. 2077/92 z dne 30. junija 1992 o medpanožnih organizacijah in sporazumih na področju tobaka (2) je treba s 1. julijem 2008 razveljaviti na podlagi člena 201(1)(c) Uredbe (ES) št. 1234/2007 (Uredba o enotni SUT).

(2) Nekatere določbe iz Uredbe (EGS) št. 2077/92 niso bile vključene v Uredbo (ES) št. 1234/2007. Da se sektorju tobaka omogoči nadaljnje pravilno delovanje in zaradi jasnosti in racionalizacije, bo treba sprejeti novo uredbo, ki bo vsebovala navedene določbe in sedanja izvedbena pravila, ki jih določa Uredba Komisije (EGS) št. 86/93 z dne 19. januarja 1993 o podrobnih pravilih za izvajanje Uredbe Sveta (EGS) št. 2077/92 o medpanožnih organizacijah in sporazumih v tobačnem sektorju (3).

(3) Zato bi bilo treba Uredbo (EGS) št. 86/93 razveljaviti.

(4) Medpanožne organizacije, ki jih ustanovijo posamezniki ali skupine in predstavljajo znaten delež različnih panog proizvodnje, predelave in trženja v sektorju tobaka, prispevajo k boljšemu upoštevanju razmer na trgu in spodbujajo spremembe v gospodarskem obnašanju, katerih namen je izboljšanje znanja in ureditve proizvodnje, predelave in trženja. Nekatere dejavnosti teh organizacij lahko prispevajo k izboljšanju ravnovesja na trgu in s tem pomagajo doseči cilje iz člena 33 Pogodbe. Treba je opredeliti ukrepe, ki lahko predstavljajo tak prispevek medpanožnih organizacij.

(5) Glede na zgoraj navedeno je primerno, da se posebej priznajo organi, ki lahko dokažejo svojo reprezentativnost na regionalni ali medregionalni ravni ali na ravni Skupnosti in ki si prizadevajo za doseganje zgoraj omenjenih ciljev. Takšno priznanje podeli država članica ali Komisija, odvisno od področja dejavnosti trgovinskega združenja.

(6) V podporo nekaterim dejavnostim medpanožnih organizacij, ki so zlasti zanimive glede veljavnih pravil tržne ureditve za sektor tobaka, je treba zagotoviti, da se uporaba pravil, ki jih medpanožna organizacija sprejme za svoje člane, pod določenimi pogoji razširi na vse proizvajalce in skupine, ki niso njeni člani, v eni ali več regijah. Nečlane je treba zadolžiti, da plačajo celotno ali delno članarino za pokritje neupravnih stroškov, ki nastanejo pri izvajanju teh dejavnosti. Ta postopek je treba izvesti na način, ki zagotavlja pravice zadevnih družbenoekonomskih skupin, zlasti pravice potrošnikov.

(7) Druge dejavnosti priznanih medpanožnih organizacij so lahko v splošnem gospodarskem ali tehničnem interesu tobačnega sektorja ter lahko tako koristijo vsem osebam, ki delujejo v zadevnih panogah, ne glede na to, ali so članice organizacije. V takih primerih se zdi primerno urediti, da so nečlani dolžni plačati članarino za pokritje stroškov, ki niso upravni stroški in izhajajo neposredno iz izvajanja zadevnih dejavnosti.

(8) Da bi zagotovili pravilno delovanje programa, morajo države članice in Komisija tesno sodelovati. Slednja bi morala imeti tudi stalna nadzorna pooblastila, zlasti glede priznavanja medpanožnih organizacij, ki delujejo na regionalni ali medregionalni ravni, ter sporazumov in usklajenih ravnanj, ki jih sprejmejo take organizacije.

(9) V informacijo državam članicam in drugim zainteresiranim strankam je treba vsaj enkrat letno zagotoviti seznam organizacij, ki so bile v prejšnjem letu priznane, seznam organizacij, ki jim je bilo v istem obdobju priznanje preklicano, in pravila, katerih uporaba je bila razširjena, z navedbo njihovega področja uporabe.

(10) Da bi bila medpanožna organizacija dovolj reprezentativna za svojo regijo, mora pokriti vsaj eno tretjino količin, ki jih proizvedejo, predelajo ali kupijo člani vsake panoge. Prav tako mora, da bi se izognila neravnotežju med regijami, izpolniti to zahtevo v vseh regijah, v katerih deluje.

(11) Treba je opredeliti, da trgovina s tobakom poleg poslov trgovcev s tobakom zajema neposreden nakup tobaka v balah s strani končnih uporabnikov.

(12) Kadar je Komisija odgovorna za priznanje medpanožne organizacije, je treba opredeliti, katere informacije mora medpanožna organizacija zagotoviti Komisiji.

(13) Preklic priznanja mora na splošno začeti veljati, ko niso več izpolnjene zahteve za priznanje.

(14) Treba je opredeliti, da mora biti minimalna stopnja zastopanja medpanožnih organizacij, ki delujejo medregionalno, enaka kot stopnja, določena za regionalne medpanožne organizacije.

(15) Ukrepi, ki so predvideni s to uredbo, so v skladu z mnenjem Upravljalnega odbora za skupno ureditev kmetijskih trgov –

SPREJELA NASLEDNJO UREDBO:

Člen 1

Področje uporabe

Ta uredba določa pogoje za priznanje in dejavnost medpanožnih organizacij, ki delujejo v sektorju, zajetem s tržno ureditvijo za tobačne proizvode iz dela XIV Priloge I k Uredbi (ES) št. 1234/2007.

Člen 2

Priznanje

Priznanje medpanožnih organizacij zagotavlja dovoljenje za izvajanje dejavnosti iz točke (c) prvega pododstavka člena 123 Uredbe (ES) št. 1234/2007 po pogojih iz te uredbe.

Člen 3

Priznanje s strani držav članic

1. Država članica na podlagi vloge prizna medpanožne organizacije, ustanovljene na njenem ozemlju, ki:

(a) izvajajo svoje dejavnosti na regionalni ali medregionalni ravni na njenem ozemlju;

(b) si prizadevajo doseči cilje iz točke (c) prvega pododstavka člena 123 Uredbe (ES) št. 1234/2007 z izvajanjem dejavnosti, s katerimi: (i) prispevajo k okrepljenemu usklajevanju pri dajanju v promet tobaka v listih ali balah; (ii) pripravljajo standardne pogodbe, združljive s pravili Skupnosti; (iii) izboljšajo tržne informacije in preglednost; (iv) povečajo dodano vrednost, zlasti s trženjem in raziskavami novih vrst uporabe, ki ne ogrožajo javnega zdravja; (v) preusmerijo sektor v proizvode, ki bolje izpolnjujejo zahteve trga in javnega zdravja; (vi) raziskujejo metode, ki omogočajo manjšo uporabo sredstev za zaščito rastlin ter jamčijo kakovost proizvodov in varovanje tal; (vii) razvijajo metode in instrumente za izboljšanje kakovosti proizvodov na stopnjah pridelave in predelave; (viii) uporabljajo certificirano seme in spremljajo kakovost proizvodov;

(c) same ne izvajajo proizvodnje, predelave ali trženja proizvodov iz člena 1;

(d) pokrivajo znaten delež proizvodnje in/ali trgovine v zvezi s področjem delovanja in zastopanimi panogami. Kadar ima medpanožna organizacija medregionalno področje delovanja, mora zagotoviti dokaz o reprezentativnosti za vsako panogo v skupini za vsako zajeto regijo.

2. Za namene točke (d) odstavka 1 se medpanožna organizacija šteje kot reprezentativna na regionalni ravni, če predstavlja vsaj eno tretjino količin, ki jih proizvedejo, predelajo ali kupijo člani vsake zajete panoge, ki so vključeni v proizvodnjo ali prvo predelavo tobaka ali v trgovanje s tobakom ali skupinami sort tobaka, ki so zajete v dejavnostih organizacije.

Če je organizacija medregionalna ali ima obseg delovanja v celotni Skupnosti, mora izpolnjevati zahteve, določene v prvem pododstavku, za vsako zadevno regijo.

3. Preden se podeli priznanje, države članice sporočijo Komisiji vse informacije, ki so potrebne za dokazovanje skladnosti z ustreznimi pogoji za priznanje medpanožne organizacije, določenimi v členu 123 Uredbe (ES) št. 1234/2007 in v odstavkih 1 in 2 tega člena, na podlagi katerih lahko priznajo medpanožno organizacijo.

Komisija lahko nasprotuje priznanju v 60 dneh po navedenem obvestilu države članice.

4. Države članice prekličejo priznanje, če:

(a) pogoji, določeni v tem členu, niso več izpolnjeni;

(b) medpanožna organizacija spada v področje uporabe člena 177(2) Uredbe (ES) št. 1234/2007;

(c) medpanožna organizacija ne izpolni svoje obveznosti glede obveščanja, ki se zahteva v členu 177(1)(a) Uredbe (ES) št. 1234/2007.

5. Države članice takoj obvestijo Komisijo o odločitvah glede preklica priznanja.

Člen 4

Priznanje s strani Komisije

1. Komisija na podlagi vloge prizna medpanožne organizacije, ki:

(a) izvajajo dejavnosti na celotnem ozemlju ali le na delu ozemlja več držav članic ali v vsej Skupnosti;

(b) so bile ustanovljene po zakonodaji države članice;

(c) izpolnjujejo določbe člena 3(1), točk (b), (c) in (d).

2. Vloge za priznanje, ki jih vložijo medpanožne organizacije, ki izvajajo dejavnosti na celotnem ozemlju ali le na delu ozemlja več držav članic ali v vsej Skupnosti, se naslovijo na Komisijo in priloži se jim dokumentacija, ki dokazuje:

(a) izpolnjevanje pogojev iz člena 123 Uredbe (ES) št. 1234/2007;

(b) področje uporabe njihovih dejavnosti in skladnost s členom 3(1);

(c) geografsko območje njihovih dejavnosti;

(d) da so bile ustanovljene po zakonodaji države članice;,

(e) da izpolnjujejo ustrezne zahteve za zastopanje iz člena 3(2).

3. Komisija sporoči vloge za priznanje državam članicam, na ozemlju katerih je medpanožna organizacija ustanovljena in na ozemlju katerih izvaja svoje dejavnosti. Po tem obvestilu imajo zadevne države članice na voljo dva meseca za pripravo pripomb o priznanju.

4. Komisija sprejme sklep o priznanju v štirih mesecih po sprejemu vloge in vseh potrebnih informacij iz odstavka 2.

5. Komisija prekliče priznanje medpanožnih organizacij iz odstavka 1 tega člena zaradi razlogov iz člena 3(4).

Člen 5

Preklic priznanja

Preklic priznanja na podlagi člena 3(4) ali člena 4(5) začne veljati, ko niso več izpolnjeni pogoji za priznanje.

Člen 6

Objava priznanih medpanožnih organizacij

Komisija v seriji „C“Uradnega lista Evropske unije najmanj enkrat na leto, ali kot je primerno, objavi imena priznanih medpanožnih organizacij. Objava vključuje gospodarski sektor ali območje, v katerem poslujejo, in dejavnosti, ki jih opravljajo, kot je predvideno v točki (c) člena 123 Uredbe (ES) št. 1234/2007. Tudi preklici priznanj se objavijo najmanj enkrat na leto.

Člen 7

Razširitev nekaterih pravil na nečlane

Odobritev razširitve obstoječih sporazumov in usklajenih ravnanj s strani Komisije, kot je predvideno v členu 178(3) Uredbe (ES) št. 1234/2007, se izvede po postopku iz člena 8 te uredbe.

Člen 8

Postopek razširitve nekaterih pravil na nečlane

1. V primeru obstoječih sporazumov in usklajenih ravnanj, ki so jih določile medpanožne organizacije, priznane s strani držav članic, slednje v informacijo zadevnim družbenoekonomskim skupinam objavijo sporazume ali usklajena ravnanja, ki jih nameravajo razširiti na posamezne operaterje, ki niso člani, ali skupine nečlanov v določeni regiji ali skupini regij v skladu s členom 178 Uredbe (ES) št. 1234/2007.

Zadevne družbenoekonomske skupine predložijo svoje pripombe pristojnemu organu države članice v dveh mesecih od datuma objave.

2. Na koncu dvomesečnega obdobja in pred sprejemom sklepa države članice obvestijo Komisijo o pravilih, ki jih nameravajo uvesti kot obvezujoče, in zagotovijo vse potrebne informacije, zlasti oceno take razširitve, ter sporočijo, ali so zadevna pravila „tehnična“ v smislu Direktive 98/34/ES Evropskega parlamenta in Sveta (4). Obvestilo vključuje vse pripombe, ki jih predložijo zadevne družbenoekonomske skupine na podlagi drugega pododstavka odstavka 1, in oceno vloge za razširitev.

3. Komisija v seriji „C“Uradnega lista Evropske unije objavi pravila, za katera medpanožne organizacije, ki jih je priznala Komisija na podlagi člena 4, zahtevajo razširitev. Po objavi države članice in zadevne družbenoekonomske skupine predložijo svoje pripombe v dveh mesecih od datuma objave.

4. Če so pravila, za katera se zahteva razširitev, tehnična pravila v smislu Direktive 98/34/ES Evropskega parlamenta in Sveta, se sporočijo Komisiji v skladu s členom 8 navedene direktive sočasno z obvestilom iz odstavka 2 tega člena.

Brez poseganja v odstavek 5 tega člena, kadar so izpolnjeni pogoji za dostavo podrobnega mnenja na podlagi člena 9 Direktive 98/34/ES, Komisija zavrne odobritev zahtevane razširitve pravil.

5. Komisija sprejme sklep o uporabi razširitve pravil v treh mesecih od obvestila države članice iz odstavka 2. Kadar se uporablja odstavek 3, Komisija sprejme sklep v petih mesecih od objave takih pravil v seriji „C“Uradnega lista Evropske unije.

Komisija sprejme negativen sklep, če ugotovi, da bi razširitev:

(a) preprečila, omejila ali izkrivila konkurenco v znatnem delu skupnega trga;

(b) omejila svobodo trgovine ali

(c) ogrozila cilje skupne kmetijske politike ali cilje katerih koli drugih pravil Skupnosti.

6. Pravila, za katera se je uporaba razširila, se objavijo v seriji „C“Uradnega lista Evropske unije.

Člen 9

Plačilo članarine s strani nečlanov

1. Kadar so na podlagi člena 8 pravila obvezujoča za nečlane medpanožne organizacije, lahko država članica ali po potrebi Komisija določi, da posamezniki ali skupine, ki so nečlani, plačajo organizaciji celotno ali delno članarino, ki jo plačujejo člani. Takšna članarina se ne uporablja za pokritje upravnih stroškov izvajanja sporazumov ali usklajenih ravnanj.

2. Vsak ukrep držav članic ali Komisije, ki nalaga članarino posameznikom ali skupinam, ki niso člani medpanožne organizacije, se objavi v seriji „C“Uradnega lista Evropske unije. Ukrep začne veljati v dveh mesecih od datuma objave.

3. Kadar medpanožna organizacija zahteva, da posamezniki ali skupine, ki ji ne pripadajo, plačajo na podlagi tega člena ali člena 126(1) Uredbe (ES) št. 1234/2007 celotno ali delno članarino, ki jo plačajo njeni člani, organizacija obvesti državo članico ali po potrebi Komisijo o znesku članarine, ki jo je treba plačati. V ta namen lahko država članica ali Komisija izvede kakršen koli pregled organizacije, ki se ji zdi potreben.

Člen 10

Razveljavitev

Uredba (EGS) št. 86/93 se razveljavi.

Člen 11

Začetek veljavnosti

Ta uredba začne veljati dan po objavi v Uradnem listu Evropske unije.

Uporablja se od 1. julija 2008.

Ta uredba je v celoti zavezujoča in se neposredno uporablja v vseh državah članicah. V Bruslju, 24. julija 2008 Za Komisijo Mariann FISCHER BOEL Članica Komisije

(1) UL L 299, 16.11.2007, str. 1. Uredba, kakor je bila nazadnje spremenjena z Uredbo Komisije (ES) št. 510/2008 (UL L 149, 7.6.2008, str. 61).

(2) UL L 215, 30.7.1992, str. 80. Uredba, kakor je bila razveljavljena z Uredbo (ES) št. 1234/2007.

(3) UL L 12, 20.1.1993, str. 13.

(4) UL L 204, 21.7.1998, str. 37.